Gauteng het heelwat meer aansoeke as plek in skolePanyaza Lesufi. (Foto: Verskaf) Ouers in Gauteng het net sewe skooldae kans om hul kind se skoolplasing vir gr. 1 of gr. 8 vir 2021 te aanvaar. Aanbiedings vir plasing sal ná dié tydperk verbeur word waarna die plasing aan die volgende aansoeker op die skoollys aangebied sal word, het Panyaza Lesufi, Gautengse LUR van onderwys, Sondag gesê net enkele dae voor dié provinsie se plasingsfase vir volgende jaar se gr. 1’s en gr. 8’s eerskomende Donderdag afskop. Die plasingsfase sal tot einde November duur. Skole sal gedurende dié tydperk op grond van hul kapasiteit aanbiedings vir plasings aan ouers via SMS maak. Aansoekers kan tot 31 Oktober aanbiedings vir plasing via SMS ontvang namate daar plek beskikbaar is. Skole wat met die verloop van die plasingsfase hul volle kapasiteit bereik sal geïdentifiseer en onttrek word aan verdere plasing. Aansoekers wat nie by die skole waar hulle aansoek gedoen het akkommodeer kan word nie, sal van 1 tot 30 November aanbiedings vir plasing via SMS ontvang van skole wat wel beskikbare ruimte het. (Argieffoto) Ouers kan gedurende die plasingsfase meer as een aanbod ontvang hangende die beskikbaarheid van plek by die skole waarvoor aansoek gedoen word. Indien die tweede aanbod aanvaar word, sal die eerste aanbod egter nie meer beskikbaar wees nie. Lesufi sê skole in Gauteng het volgende jaar kapasiteit vir 373 634 leerders, hoewel sy departement reeds 409 770 aansoeke wat kwalifiseer vir plasing ontvang het. Ouers is toegelaat om by maksimum vyf skole van hul keuse aansoek te doen. “Die aanname word gemaak dat die meeste leerders geplaas sal word. Die uitdaging is egter dat die meeste skole reeds oorbevolk is weens toelatings in vorige jare.” Volgens die departement is daar boonop ŉ toenemende vraag na plek in skole in digbevolkte gebiede. Die LUR het ouers dus daarop voorberei dat baie aansoekers moontlik nie plek gaan kry in een van hul voorkeurskole nie en moontlik geplaas sal moet word in ŉ skool waar hulle nie aansoek gedoen het nie. Die departement het ook ŉ lys bekend gemaak van die skole wat die meeste aansoeke in die provinsie ontvang het. Volgens Lesufi het al dié skole aansienlik minder kapasiteit as die groot aantal aansoeke wat hulle ontvang het. Volgens Lesufi het die departement vanjaar minder vroeë aansoeke vergeleke met vorige jare ontvang. Die departement verwag dus dat die provinsie vanjaar heelwat meer laat aansoeke gaan ontvang.